Source: http://scripta.kotus.fi/visk/sisallys.php?p=701
Timestamp: 2020-08-06 10:49:54+00:00
Document Index: 8427119

Matched Legal Cases: ['§ 701', '§ 701', '§ 702', '§ 702', '§ 704', '§ 703', '§ 705', '§ 703', '§ 694', '§ 702', '§ 705']

VISK - § 701 Täydennys edellä ja/tai jäljessä
SISÄLLYS > RAKENNE > Post- ja prepositiot eli adpositiot > Post- ja prepositiolauseke > Prepositio, postpositio, adpositio > § 701 Täydennys edellä ja/tai jäljessä
Huomattava osa adpositioista on vain postpositioina, pienempi osa pelkkinä prepositioina käytettäviä. Tällaiset ovat ensisijaisesti tyyppiä genetiivitäydennys + postpositio, esim. puun juurella, ministerin luona, hetken kuluttua, harvemmin tyyppiä partitiivitäydennys + postpositio, esim. meitä kohtaan, perustuksiaan myöten, tai prepositio + partitiivitäydennys: vastoin tahtoaan. Infiniittisistä adpositioista postpositioita ovat pitäen, nähden, mennessä, kuluttua, kuluessa.
Osa adpositioista esiintyy niin pre- kuin postpositioinakin. Ne ovat yleensä sanoja jotka esiintyvät myös adverbeina. Eräät niistä saavat etuasemaisen genetiivi- ja jälkiasemaisen partitiivitäydennyksen, esim. kylän keskellä, keskellä kylää; eräillä on lisäksi partitiivimuotoinen etutäydennys mahdollinen: kylän lähellä, lähellä kylää, kylää lähellä. On myös sellaisia sanoja, jotka saavat kummalle puolelleen hyvänsä genetiivi- (sormien läpi, läpi sormien) tai partitiivitäydennyksen (pitkin polkua, polkua pitkin). Valtaosa infiniittilähtöisistä adpositioista voi esiintyä sekä pre- että postpositiona, esim. siitä huolimatta, huolimatta siitä. Asetelma 118 esittää tiivistelmän täydennysten sija- ja sijaintivaihtoehdoista adpositiolausekkeiden rakenteen näkökulmasta. Tässä jaksossa (» § 702 – 705) tarkastellaan adposition ja sen täydennyksen järjestystä niiltä osin kuin sillä on vaikutusta ilmauksen merkitykseen.
Asetelma 118: Täydennysten sija- ja sijaintivaihtoehdot PP:ssä
GEN + P kuusen juurella, ministerin luona, hetken kuluttua
GEN + P ~
P + GEN » § 702 sormien läpi
P + PAR » § 704 kylän keskellä
GEN/PAR + P ~
P + PAR » § 703 kylän/kylää lähellä
PAR + P meitä kohtaan, perustuksiaan myöten
PAR + P ~
P + PAR » § 705 polkua pitkin
pitkin polkua
P + GEN/PAR » § 703 maailman/taloa ympäri
ympäri maailman/taloa
P + GEN ~
NOM/PAR + P » § 694 sitten viime tiistain
hetki/vuosia sitten (myös: kauan sitten)
ILL siihen katsoen, tähän verrattuna, siihen mennessä
ELA siitä huolimatta, riippumatta muista, alusta pitäen
ABL juhannukselta alkaen, 1900-luvulta lähtien
NOM opettaja mukaan lukien
Genetiivitäydennyksen yleisin paikka on edussanan edellä (» § 702), partitiivitäydennys taas sijaitsee vapaammin adposition edellä tai jäljessä (» § 705). Muunsijaisten täydennysten yleisin paikka on jälkiasema. Muiden kuin partitiivi- ja genetiivitäydennyksisten adpositioilmausten välillä ei ole merkityseroa pre- ja postpositiokäytön välillä.
Jos adposition täydennyksenä on lauseenalkuinen relatiivipronomini, muutoin prepositiona käytettävä sana sijoittuu relatiivisanan jälkeen. Esimerkiksi ilman on relatiivipronominitäydennyksen kanssa postpositio: Suomi on vähän kaukainen, kylmä ja kallis Venäjän rajamaa, jota ilman Euroopan unioni olisi vallan mainiosti tullut toimeen jatkossakin (l).
Huom. Eräät postpositiot saattavat riimityksen vaatimuksesta esiintyä prepositioina mm. laulujen sanoissa: luona vanhan veräjän, varrella virran, kanssasi sun.